Φολγκόρε ντα Σαν Τζιμινιάνο

Ο **Φολγκόρε ντα Σαν Τζιμινιάνο** () ψευδώνυμο του Τζάκομο ντι Μικέλε (περ. 1270 - 1332 ) ήταν Ιταλός ποιητής από την Τοσκάνη, εκπρόσωπος της κωμικορεαλιστικής ποίησης της ιταλικής λογοτεχνίας του 13ου και αρχών του 14ου αιώνα. Τα πιο διάσημα έργα του είναι δύο κύκλοι σονέτων που περιγράφουν διασκεδάσεις για τις ημέρες της εβδομάδας και για τους μήνες του χρόνου. Στους στίχους του, απεικόνισε σκηνές κυνηγιού, μονομαχίες και συμπόσια της πλούσιας αστικής τάξης της πόλης του. 

## Βιογραφικά στοιχεία
Γεννήθηκε μεταξύ 1265 και 1275 στο Σαν Τζιμινιάνο, μια μικρή ορεινή πόλη στην περιοχή της Τοσκάνης. Το ψευδώνυμο Φολγκόρε (από το fulgore που σημαίνει λαμπρότητα, μεγαλοπρέπεια) εμφανίζεται σε έγγραφα της Σιένα από το 1295. Λίγα είναι γνωστά για τη ζωή του, εκτός από το ότι πολέμησε ως πεζικάριος και αργότερα χρίστηκε ιππότης: το 1295 πληρώθηκε για στρατιωτικές υπηρεσίες από τη Δημοκρατία της Σιένα και το 1305-1306 από τη γενέτειρά του, την ελεύθερη πόλη του Σαν Τζιμινιάνο. Από το έργο του συνάγεται ότι υποστήριζε το κόμμα των Γουέλφων. Ήταν παντρεμένος και σε έγγραφα αναφέρονται το όνομα ενός γιου του και ο γάμος μιας κόρης του. Τεκμηριωμένες πηγές από τα δημοτικά αρχεία της πόλης του και της κοντινής Σιένα μαρτυρούν τον θάνατό του το 1332. 

## Συγγραφικό έργο
[μικρογραφία|236x236εσ|Σκηνή κυνηγιού κατά τον [Μεσαίωνας|Μεσαίωνα]]
Του αποδίδονται 32 σονέτα, γραμμένα στα τοσκανικά μεταξύ 1308 και 1316, τα οποία ακολουθούν την παράδοση της προβηγκιανής λυρικής ποίησης. Η ποιητική του φήμη αποδίδεται σε τρεις κύκλους σονέτων: 

* ο πρώτος, του οποίου έχουν σωθεί αποσπάσματα, εμπνέεται από την όπλιση ενός ιππότη και παρουσιάζει, μετά από ένα εισαγωγικό σονέτο, αρκετές γυναικείες αλληγορίες: Ανδρεία, Ταπεινότητα, Διακριτικότητα και Χαρά (άλλες ίσως υπάρχουν στο χαμένο τμήμα) που εκτελούν την τελετή της ένδυσης της ιπποτικής ενδυμασίας και απευθύνουν τελετουργικές παραινέσεις στον νεαρό άνδρα.
* ο δεύτερος, *Τα σονέτα της εβδομάδας*, περιλαμβάνει οκτώ σονέτα που αναφέρονται σε ευχάριστες ασχολίες για κάθε ημέρα της εβδομάδας. 
* και ο πιο γνωστός, *Τα σονέτα των μηνών*, αποτελούμενος από 14 σονέτα, απευθύνεται σε μια «ευγενή και αυλική συντροφιά», στην οποία ο ποιητής προτείνει απολαύσεις και διασκεδάσεις για να περάσει κανείς μια ευχάριστη ζωή κάθε μήνα του χρόνου. Μια νοσταλγική εικόνα ανακαλείται για κάθε μήνα κατά τον οποίο η καλή ζωή, το καλό φαγητό και ποτό, το κυνήγι, ο έρωτας για τις γυναίκες, η καλή παρέα, τα συμπόσια και οι διασκεδάσεις παίζουν σημαντικό ρόλο.

Επιπλέον, έχουν διασωθεί ορισμένα αποσπάσματα από μια σειρά σονέτων σχετικά με τις αρετές που πρέπει να έχει ένας ιππότης, καθώς και ορισμένα σονέτα με πολιτικό περιεχόμενο που σχετίζονται με την εμφύλια διαμάχη μεταξύ Γουέλφων και Γιβελλίνων. Τα σονέτα είναι εναντίον των Γιβελλίνων..

Το έργο του Φολγκόρε εμπίπτει κάπου ανάμεσα στην ποίηση του *[[Γλυκό νέο ύφος|Γλυκού νέου ύφους]]* και την κωμικορεαλιστική ποίηση. Από το πρώτο διατηρεί το ιδανικό της «ευγένειας» και από το δεύτερο την εξύμνηση των εγκόσμιων απολαύσεων με ευτράπελο, διασκεδαστικό ύφος. Φτάνει σε υψηλές στιγμές στη ρεαλιστική, λεπτομερή περιγραφή των δραστηριοτήτων, της επίπλωσης, του φαγητού, των ρούχων, των αλόγων κλ., όπως και στην περιγραφή της φύσης, με στίχους σαφείς και ακριβείς και, ταυτόχρονα, βυθισμένους σε μια ονειρική ατμόσφαιρα.

## Παραπομπές


Κατηγορία:Ιταλοί ποιητές
Κατηγορία:Μεσαιωνικοί ποιητές
Κατηγορία:Μεσαιωνική ιταλική λογοτεχνία
Κατηγορία:Ιταλοί του 13ου αιώνα